Eduskunnan puhemies Maria Lohela (ps) ojensi torstain täysistunnossa veteraanikansanedustaja Ben Zyskowiczia (kok), joka syytti vihreitä valheellisen vaikutelman luomisesta.

Tarkalleen ottaen Zyskowiczin sanavalinnat eivät aivan suoraan olleet valehtelusyytöksiä, mutta ne ylittivät eduskunnan tapakulttuurin tiukan rajan. Eduskunnassa valehtelusta syyttäminen on ehdoton tabu.

- Puhemies on tässä asiassa ylin tuomari ja hänen ratkaisunsa on oikea ja lopullinen, kokoomuksen puoluekokoukseen matkalla oleva Zyskowicz sanoo.

Zyskowiczin mukaan hänen kritiikkinsä kohdistui vihreisiin puolueena, ei kehenkään yksittäiseen kansanedustajaan.

- Sanoin, että vihreät ovat kyseisessä asiassa antaneet ymmärtää sitä ja tätä. En mielestäni käyttänyt loukkaavaa kieltä ketään yksittäistä kansanedustajaa kohtaan, Zyskowicz sanoo.

Zyskowicz aloitti eduskunnassa vuonna 1979. Veteraanikansanedustaja ei muista, että puhemies olisi aikaisemmin joutunut huomauttamaan häntä sanavalinnoista.

- Oli tämä siinä mielessä tietysti vahinko.